
Parlamentul României

Camera Deputaţilor                                                                                                                                                                                                                                  
	Comisia pentru apărare, ordine

publică şi siguranţă naţională

Nr. 32/306/2012
	                                    Bucureşti, 20.11.2012
                          PL x 450/2012


RAPORT
asupra proiectului de Lege pentru ratificarea Acordului între Statele Membre ale Uniunii Europene, reunite în cadrul Consiliului, privind protecţia informaţiilor schimbate în interesul Uniunii Europene, semnat la Bruxelles la 25 mai 2011
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond proiectul de Lege pentru ratificarea Acordului între Statele Membre ale Uniunii Europene, reunite în cadrul Consiliului, privind protecţia informaţiilor schimbate în interesul Uniunii Europene, semnat la Bruxelles la 25 mai 2011, trimis cu adresa nr. PLx 450 din 12 noiembrie 2012 şi înregistrat cu nr. 32/306 din 13 noiembrie 2012. 


Consiliul Legislativ, cu nr. 807/12.10.2012, a avizat favorabil acest proiect de lege.


Proiectul de lege a fost avizat de Consiliul Suprem de Apărare a Ţării, prin Hotărârea nr. 33 din 03.05.2012.

 Acordul supus ratificării are ca obiect de reglementare protecţia informaţiilor clasificate între statele membre semnatare ale Acordului. Asigurând protecţia informaţiilor clasificate care provin de la: 
- instituţiile Uniunii Europene sau de la agenţii, organisme sau oficii înfiinţate de către aceasta şi care sunt furnizate Părţilor sau schimbate cu acestea, 
- Părţi şi sunt furnizate instituţiilor Uniunii Europene sau agenţiilor, organismelor ori oficiilor înfiinţate de către UE sau schimbate cu acestea,

- Părţi pentru a fi furnizate sau schimbate între ele în interesul Uniunii Europene şi sunt marcate pentru a indica faptul că fac obiectul prezentului Acord;

-  instituţiile Uniunii Europene sau de la agenţiile, organismele ori oficiile înfiinţate de aceasta din partea unor state terţe sau a unor organizaţii internaţionale şi sunt furnizate Părţilor sau schimbate cu acestea.

 
2. Proiectul de lege face parte din categoria legilor ordinare, potrivit prevederilor art. 73 din Constituţia României, republicată.
4. Potrivit prevederilor art. 75 alin. (1) din Constituţia României, republicată, şi ale art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este prima Cameră sesizată.

5.  La lucrările Comisiei au fost prezenţi 13 deputaţi din totalul de 23 de membri.


În urma dezbaterilor, în şedinţa din 20 noiembrie 2012, membrii Comisiei, cu unanimitate de voturi, au hotărât să propună plenului Camerei Deputaţilor adoptarea acestui proiect de lege în forma prezentată. 
Preşedinte, 
Costică Canacheu 

